**Révész Kálmán Tehetséggondozó Ösztöndíj**

Az ösztöndíjat **néhai Révész Kálmán** emlékére unokája, Dr. Tüskéné Dr. Révész Emese és férje, Dr. Tüske Zoltán hozták létre az alábbi feltételekkel:

Az **ösztöndíj célja** magyar nemzetiségű tehetséges, hátrányos helyzetű, református felekezetű, kollégiumban lakó diákoknak a Debreceni Református Kollégium Gimnáziumában (továbbiakban: Gimnázium) történő ingyenes taníttatása.

Az ösztöndíjat az alapítók szándéka szerint olyan kiemelkedőn tehetséges nyolcadik osztályos diákok nyerhetik el, akiknek családja e nélkül a támogatás nélkül képtelen lenne a Gimnáziumban történő taníttatás költségeit vállalni.

Az ösztöndíjpályázatot a nyolcadikos tanulók számára minden év októberében írja ki a Gimnázium vezetése. Az ösztöndíj elnyerésének feltételei:

* kiemelkedő (legalább jeles) tanulmányi eredmény
* református lelkipásztori és hitoktatói ajánlás
* a hátrányos szociális helyzetet igazoló dokumentumok és nyilatkozatok benyújtása

A pályázat kiírását a Gimnázium eljuttatja a Tiszántúli Református Egyházkerület református általános iskoláihoz, illetve lelkipásztoraihoz, gyülekezeteihez, valamint közzéteszi a Reformátusok Lapja nevű folyóiraton keresztül országosan.

Az ösztöndíj pályázat eredményeit a naptári év végéig közzéteszi a Gimnázium igazgatója. Az elnyert ösztöndíj csak akkor válik kifizethetővé, ha a tanuló felvételi jelentkezésekor első helyen jelöli meg a Gimnáziumot, és sikeresen szerepel a felvételi vizsgán.

Az ösztöndíj éves összege a tanuló kollégiumi étkezési díjával egyezik meg.

Az ösztöndíjas tanuló köteles minden tanév végén írásban beszámolni a Gimnázium igazgatójának tanulmányi eredményéről és terveiről, munkásságáról.

Az ösztöndíj tanévenként meghosszabbítható, ha a tanuló teljesíti az alábbi feltételeket:

9. évfolyamon legalább 4,00 tanulmányi átlag, a felsőbb évfolyamokon 4,5-es átlag elérése, valamint példamutató magaviselet.

Az ösztöndíjat tanévenként, évfolyamonként maximálisan négy fő nyerheti el.